
Wiener Tibor könyvei, avagy egy műgyűjtő lelkész hagyatéka

Pályamunkám témája Wiener Tibor vásárhelyi ortodox lelkész hagyatékának feldolgozása, azon belül is a Tornyai János Múzeum szakkönyvtárban őrzött dokumentumainak feltárása.
A rá vonatkozó források hiányosak és feldolgozatlanok, ezért igyekeztem a korszakból fennmaradt dokumentumanyag feldolgozásával alakját pozícionálni az akkori kulturális közegben. Tanulmányomban a városi ortodox közösséget, ehhez kapcsolódva Wiener Tibor Hódmezővásárhelyen töltött időszakát, kapcsolatrendszerét és magánkönyvtárának összetételét szándékozom bemutatni.
A Tornyai János Múzeum intézménytörténetének fényében vizsgálom dokumentumait, kihangsúlyozva azt, hogy a múzeumban őrzött hagyatékok között miért fontos a Wiener-féle örökség, valamint részletesen elemzem a hagyaték sorsát, tartalmi összetételét és a rá vonatkozó külső, irattári forrásokat. Kutatási témám anyagát a könyvtár- és olvasmánytörténet apparátusát alkalmazva, és a vonatkozó szakirodalmat ismerve dolgoztam fel.



